Brødrepar sælger mad fra supermarkeder, der har overskredet sidste salgsdato, til udsatte som f.eks. kontanthjælpsmodtagere.

Selv om det er lykkedes Danmark at reducere madspild med 25 procent siden 2010, bliver der alligevel hvert år smidt 700.000 ton mad ud. Og det synes et brødrepar fra Vojens er så langt ude, at de er begyndt at samle noget af maden ind for derefter at sælge to poser fyldt med madvarer til 25 kroner i alt. Alt sammen fra en lade i Skrydstrup.

Det er dog ikke alle og enhver, der kan komme og købe maden. Projektet er for de udsatte som eksempelvis kontanthjælpsmodtagere eller syge – og så skal man i øvrigt være medlem af foreningen, siger den ene af brødrene Kristian Ringgaard Møller:

Kristian Ringgaard Møller kører rundt til supermarkeder i Sønderjylland og henter mad, som de sælger billigt til udsatte Foto: TV 2 / TV 2

- Når man selv har prøvet at være på røven og skal vende hver en femøre, hvis man havde en femøre, så ved du, hvor meget det betyder, hvis der kommer nogle folk og hjælper dig.

- Hamstring ødelægger stemningen

Det er brødrene Ringgaard, der sørger for, at der er varer på hylderne – og det sker gennem afhentning af mad fra supermarkeder i Sønderjylland. Maden fejler intet og ville være endt i en container udelukkende fordi, den sidste salgsdato på madvarerne er overskredet. I stedet ender noget af maden nu hos folk som Torben Andersen, der er kontanthjælpsmodtager og kunde i butikken.

- Der er en god stemning hver gang, og man føler sig velkommen hver gang, man kommer herud – der er ikke nogen, der kigger ned på en, fordi man ikke har de fornødne ting. Det er en god ting – det kan jeg godt lide, siger han til TV 2.

En ting kan imidlertid ødelægge stemningen, og det er, hvis nogen hamstrer. Det sker dog sjældent, forklarer Jon Nielsson, der også er kontanthjælpsmodtager.

- Der er regler, og det bliver der også nødt til at være. Hvis der står 16 liter kakaomælk, og der kommer en person, så er de 16 liter væk. Det går jo heller ikke, siger han.

Butikken i Skrydstrup skal nu udvides og om kort tid åbner foreningen en helt ny afdeling i Brøderup.

Fødevarestyrelsen har to gange været forbi butikken til kontrolbesøg. Resultatet var begge gange en glad smiley.

Danmarks første sociale supermarked åbnede i januar

Den 22. januar i år åbnede Danmarks første sociale supermarked, da organisationen WeFood, som Folkekirkens Nødhjælp står bag, slog dørene op på Amager i København.

WeFood sælger varer, som supermarkederne ellers ville have smidt ud, fordi varerne er tæt på udløbsdatoen, er forkert mærket eller har beskadiget emballage.

I løbet af de første tre måneder solgte WeFood mere end 25 ton overskudsmad.

Hvis du er blandt de mange danskere, der hver uge må smide madvarer ud og ærgrer dig over ressource- og madspildet, kan du herunder få gode råd til, hvordan du kan minimere madspildet hjemme hos dig selv: